志宏以墨戲見遺并貺古風次韻答之且歸其畫
作者：李綱
朝代：宋

paragraphs: 老坡墨戲吾最許，雨葉風枝無點上。
幽懷寄此管城穎，妙質森然會稽楮。
要須胸次竹先成，故使落筆前無古。
披圖但愛凌雲姿，作贊愧乏驚人語。
嗟予迂闊與世疏，酷嗜栽培如老圃。
築園會與種千竿，開國便勝封萬户。
遺予此畫意已勤，奪人之好道所禦。
封題依舊送書房，得畫何如得竹愈。